ITD ปรับขึ้นกว่า 2% โบรกฯมอง “เก็งกำไร” หลังกิจการร่วมค้าชนะประมูลโรงไฟฟ้าถ่านหิน
ITD ปรับขึ้น 2.33% โบรกฯมอง "เก็งกำไร" หลังกิจการร่วมค้าชนะประมูลงานโรงไฟฟ้าถ่านหินที่กระบี่ ณ เวลา 11.26 น. ราคาอยู่ที่ 6.60 บาท บวก 0.15 บาท หรือ 2.33% ด้วยมูลค่าซื้อขาย 240.75 ล้านบาท
5 ส.ค. 2559

ผู้สื่อข่าวรายงานว่า ราคาหุ้นบริษัท อิตาเลียนไทย จำกัด (มหาชน) หรือ ITD ณ เวลา 11.26 น. ราคาอยู่ที่ 6.60 บาท บวก 0.15 บาท หรือ 2.33% ด้วยมูลค่าซื้อขาย 240.75 ล้านบาท โดยเปิดตลาดที่ 6.55 บาท ราคาปรับตัวขึ้นสูงสุดที่ 6.65 บาท และราคาปรับตัวลงต่ำสุดที่ 6.50 บาท
โดยบล.ดีบีเอส วิคเคอร์ส (ประเทศไทย) ระบุในบทวิเคราะห์ฯว่า รองผู้ว่าการพัฒนาโรงไฟฟ้า การไฟฟ้าฝ่ายผลิตแห่งประเทศไทย (กฟผ.) กล่าวว่า ตามที่การไฟฟ้าฝ่ายผลิตแห่งประเทศไทย (กฟผ.) ดำเนินการประกวดราคาโครงการโรงไฟฟ้าถ่านหินกระบี่ ขนาดกำลังผลิต 800 เมกะวัตต์ (MW) และได้เปิดซองราคาโครงการโรงไฟฟ้ากระบี่ เมื่อวันที่ 4 ก.ค.ที่ผ่านมา
ทั้งนี้ พบว่ากลุ่มกิจการค้าร่วม พาวเวอร์ คอนสตรัคชั่น คอร์เปอเรชั่น ออฟ ไชน่า และ บมจ.อิตาเลียนไทย ดีเวล๊อปเมนต์ (ITD) เสนอราคาต่ำสุดที่ประมาณ 32,000 ล้านบาท ขณะที่คู่แข่งอีกรายเสนอราคาที่ 34,900 ล้านบาท แต่หากรายงาน EHIA ไม่ผ่านการพิจารณา และคณะรัฐมนตรี (ครม.) ไม่อนุมัติการดำเนินโครงการฯ กฟผ.จะยกเลิกการประกวดราคาในครั้งนี้
ด้านฝ่ายวิจัย ประเมินเป็นผลบวกกับ ITD ที่ได้งานขนาดใหญ่ แต่ไม่ได้ทั้งหมด เพราะประมูลในนามกิจการร่วมค้า ซึ่ง ITD จะได้งานตามสัดส่วนการถือหุ้น ปกติแล้วงานก่อสร้างโรงไฟฟ้าจะให้อัตรากำไรขั้นต้นสูง แต่ก็ขึ้นกับราคาประมูลสุดท้ายที่ได้งาน และการบริหารต้นทุนโครงการ รวมทั้งเรื่องอื่น ๆ ที่เกี่ยวข้อง การที่ข่าวนี้ประกาศหลังปิดตลาดฯไปแล้ววานนี้ จึงคาดว่าวันนี้อาจมีการ “เก็งกำไร”หุ้น ITD